ગુજરાતી સમાચાર: મહિલાઓ અંગે મોદી સરકારને ઘેરવા જતા રાહુલ ગાંધી પોતે જ ફસાઈ ગયા | Centre Disrespected Indian Women By Saying They Dont Deserve Command Posts In Army Rahul Gandhi - India News | I Am Gujarat
Gujarati News India મહિલાઓ અંગે મોદી સરકારને ઘેરવા જતા રાહુલ ગાંધી પોતે જ ફસાઈ ગયા
Updated: Feb 17, 2020 23:17 pm IST
નવી દિલ્હીઃ ભારતીય લશ્કરમાં મહિલાઓને સ્થાયી કમિશન આપવાના સુપ્રીમ કોર્ટના આદેશનો હવાલો આપતા કોંગ્રેસના ભૂતપૂર્વ અધ્યક્ષ રાહુલ ગાંધીએ ટ્વીટ કરીને સોમવારે મોદી સરકાર પર પ્રહાર કર્યા હતા. તેમણે મોદી સરકાર પર મહિલાઓના અપમાનનો આરોપ લગાતા કહ્યું છે કે ભારતની મહિલાઓએ ભાજપ સરકારને ખોટી સાબિત કરી છે.
જોકે, ટ્વિટર પર જ હાઈકોર્ટના વકીલ નવદીપ સિંહે રાહુલ ગાંધીને યાદ અપાવ્યું કે હાઈકોર્ટે પણ આ નિર્ણય આપ્યો હતો અને 2010મા તત્કાલીન કેન્દ્ર સરકાર તેના વિરુદ્ધ સુપ્રીમ કોર્ટમાં ગઈ હતી. તેમણે કોર્ટના આદેશ પર રાજનીતિ ન કરવાની સલાહ આપી છે.
હકિકતમાં રાહુલ ગાંધીને સેનામાં મહિલાઓના સ્થાયી કમિશન આપવાના અને કેન્દ્ર સરકારને પોતાની માનસિકતામાં બદલાવ લાવવાની સલાહ સંબંધીત સુપ્રીમ કોર્ટના આદેશને લઈને કેન્દ્ર સરકાર પર પ્રહાર કર્યા હતા. તેમણે ટ્વિટ કર્યું હતું કે સરકારે સુપ્રીમ કોર્ટમાં એ દલીલ કરી છે કે મહિલા આર્મી ઓફિસર કમાન્ડ પોસ્ટ કે પરમેનન્ટ સર્વિસ માટે યોગ્ય નથી કેમ કે તે પુરૂષોની સમકક્ષ નથી. આવું કરીને સરકારે તમામ ભારતીય મહિલાઓનું અપમાન કર્યું છે. હું ભારતની મહિલાઓને અવાજ ઉઠાવવા અને ભાજપ સરકારને ખોટી સાબિત કરવા માટે અભિનંદન પાઠવું છું.
હાઈકોર્ટના વકીલે આપી સલાહ- કોર્ટના નિર્ણય પર રાજનીતિ ન થાય
રાહુલ ગાંધીના ટ્વિટ કરતા હાઈકોર્ટના વકીલ નવદીપ સિંહે કહ્યું હતું કે આવા મામલે અને કોર્ટના આદેશ પર રાજનીતિ થવી જોઈએ નહીં. તેમણે સાથે એ પણ યાદ અપાવ્યું કે હાઈકોર્ટના નિર્ણયને 2010ની તત્કાલિન કેન્દ્ર સરકારે સુપ્રીમ કોર્ટમાં પડકાર્યો હતો, વર્તમાન સરકારને નહીં. નોંધનીય છે કે 2010મા કેન્દ્રમાં કોંગ્રેસની આગેવાનીવાળી યુપીએ સરકાર હતી. નવદીપ સિંહે કહ્યું હતું કે દિલ્હી હાઈકોર્ટે મહિલા અધિકારીઓને આ લાભ આપવાનો આદેશ આપ્યો હતો અને આ નિર્ણય વિરુદ્ધ 2010મા અરજી દાખલ કરી હતી, ત્યારે વર્તમાન સરકાર સત્તામાં ન હતી.
ભાજપનો વળતો પ્રહાર
ભાજપે પણ રાહુલ ગાંધી પર વળતો પ્રહાર કરતા આવા જ અંદાજમાં કોંગ્રેસને મહિલા વિરોધી ગણાવી છે. ભાજપના નેતા પ્રીતિ ગાંધીએ ટ્વિટ કર્યું હતું કે રાહુલ ગાંધી, કઈ સરકારે ભારતીય મહિલાઓનું અપમાન કર્યું? શું તમે જાણો છો કે 2010મા મહિલા અધિકારીને લાભ આપવાના દિલ્હી કોર્ટના નિર્ણય વિરુદ્ધ કોંગ્રેસની સરકારે સુપ્રીમ કોર્ટમાં અરજી કરી હતી. ભારતની મહિલાઓને અવાજ ઉઠાવવા અને કોંગ્રેસ સરકારને ખોટી સાબિત કરવા માટે હું અભિનંદન પાઠવું છું.
શું છે સુપ્રીમ કોર્ટનો નિર્ણય?
સુપ્રીમ કોર્ટે સોમવારે દિલ્હી હાઈકોર્ટના આદેશને માન્ય રાખતા સેનામાં મહિલા અધિકારીઓને સ્થાયી કમિશન આપવાનો આદેશ આપ્યો છે. કોર્ટે પોતાના આદેશમાં કહ્યું છે કે જો કોઈ મહિલા અધિકારી સ્થાયી કમિશન ઈચ્છે છે તો તેને વંચિત રાખી શકાય નહીં. કોર્ટે સેનામાં મહિલાઓના સ્થાયી કમિશનની માંગ કરતી અરજી પર સુનાવણી કરતા કેન્દ્ર સરકારને ઠપકો આપ્યો છે. કોર્ટે કહ્યું છે કે સામાજિક અને માનસિક કારણો જણાવીને મહિલા અધિકારીઓને આ વંચિત રાખવી તે ફક્ત ભેદભાવ નથી પરંતુ અસ્વીકાર્ય પણ છે. કોર્ટે આખરી ટિપ્પણી કરતા કહ્યું હતું કે કેન્દ્ર સરકારને પોતાના દ્રષ્ટીકોણ અને માનસિકતમાં ફેરફાર કરવો જોઈએ.